題黄稚川雲巢
作者：洪芻
朝代：宋

paragraphs: 雲巢一上十五里，中有今世巢居子。
鷄鳴犬吠白雲裏，不知天際去此幾。
平生深契鳥巢禪，翦茅蓋頭萬事已。
宴坐經行飛鳥上，人間榮辱不到耳。
蝸牛兩角竟何爲，鷦鷯一枝端自喜。
我有一廛落城市，章服裹狙聊復爾。
武溪未訪桃花源，脩江儻問桃花水。
會取櫻桃洞前路，藜杖扶衰從此始。